เงินบาทเปิด 29.72/72 แข็งค่าขึ้น
ธนาคารซีไอเอ็มบีไทย รายงาน เงินบาทเปิด 29.70/72 แข็งค่าขึ้นหลังสหรัฐฯ ประกาศมาตรการ QE รอบ 2
4 พ.ย. 2553

ธนาคารซีไอเอ็มบีไทย รายงาน เงินบาทเปิด 29.70/72 แข็งค่าขึ้นหลังสหรัฐฯ ประกาศมาตรการ QE รอบ 2
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.70/72 บาท/ดอลลาร์ ปรับตัวแข็งค่าขึ้นจากเย็นวานนี้ที่ปิดตลาดที่ระดับ 29.74/76 บาท/ดอลลาร์
เงินบาทเช้านี้ ปรับตัวแข็งค่าขึ้นเป็นผลมาจากที่ค่าเงินดอลลาร์อ่อนค่าลง เนื่องจากเมื่อคืนนี้คณะกรรมการกำหนดนโยบายของเฟด(FOMC) มีมติให้คงอัตราดอกเบี้ยไว้ที่ 0-0.25% และตัดสินใจประกาศใช้มาตรการ QE รอบ 2 ด้วยการเข้าซื้อพันธบัตรรัฐบาลระยะยาวเพิ่มขึ้นอีก 6 แสนล้านดอลลาร์ ภายในกลางปีหน้า 
"เปิดตลาดวันนี้เงินบาทปรับตัวแข็งค่าขึ้น จากผลที่ FOMC ประกาศจะใช้มาตราการ QE รอบ 2 ซึ่งแนวโน้มจะทำให้เงินบาทยังแข็งค่าต่อเนื่องไปอีก น่าจะถึงปีหน้า ซึ่งรวมถึงค่าเงินสกุลอื่นในภูมิภาคด้วย" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.13/17 เยน/ดอลลาร์ ส่วนเงินยูโรอยู่ที่ระดับ 1.4107/4109 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.65-29.75 บาท/ดอลลาร์